সেলুনের নাপিত এতদিন চিরুনি-কাঁচি দিয়ে চুল কেটেছেন। কোনোদিন কী হাতুড়ি-কুড়াল, ছুরি দিয়ে চুল কাটতে দেখেছেন? না দেখলেও এবার দেখে নিন। সেলুনের নাপিত কাঁচির বদলে কুড়াল দিয়েই কিন্তু চুল কাটেন। মিসরে আহমেদ আবু আল আইনাইন নামে ২৫ বছর বয়সী নাপিত চুল কাটার অদ্ভূত এ পদ্ধতি আবিষ্কার করেছেন। তিনি ছুরিতে হাতুড়ি দিয়ে আঘাত করে বিশেষ প্রক্রিয়ায় চুল কাটেন। মিসরের ডাকালিয়া বিভাগের মিট গামর এলাকায় নিজস্ব সেলুনে এ সেবা দিয়ে আসছেন আবু আল আইনাইন। আইনাইন তার সেলুনে সবসময় নিত্যনতুন পদ্ধতি যোগ করার চেষ্টা করেন। হাতুড়ি ও ছুরি দিয়ে চুল কাটার অভিনব পদ্ধতিটিও তিনি আবিষ্কার করেন। আল আরাবিয়ার কাছে তিনি জানান, ছুরিতে হাতুড়ি দিয়ে আঘাত করে এর ধারালো অংশটা দিয়ে চুল কাটেন। এভাবে চুল কাটলে রক্ত সঞ্চালন ভালো হয় এবং মাথার তালুর একটি ভালো ম্যাসাজ হয়। খদ্দেররা এতে বেশ আরাম পান বলে জানান তিনি। তার বেশির ভাগ খদ্দের সাধারণত তরুণ। অনেকে অবশ্য এতে ভয় পান। এটা ব্যবহার করতে নিষেধও করেন। এ নিয়ে বলতে গিয়ে আহমেদ আইনাইন বলেন, কিছু খদ্দের আছে যারা এটা পছন্দ করেন না। তবে এ পদ্ধতিতে চুল কাটতে আগ্রহীদের বড় অংশই তরুণ। তারা এভাবে চুল কাটতে চান। কারণ এটা ব্যতিক্রম এবং মজার। তারা নতুন সবকিছু পরখ করে দেখতে চান।তবে এভাবে চুল কাটতে গিয়ে তিনি খদ্দেরদের কাছে অতিরিক্ত ফি দাবি করেন না।